| ***Администрация на Mинистерския съвет*** | **Наръчник за изпълнение на**  **Програма „Техническа помощ” 2021-2027** | ***Приложение III-T05-2*** |
| --- | --- | --- |
| ***Дирекция***  ***„Добро управление”*** | **Правила за извършване на финансови корекции по ОПДУ** | |
| Вариант на документа: 1 | *Одобрен от:*  *Ръководителя на Управляващия орган на Програма „Техническа помощ”* | Дата: 11.08.2023 г. |

**ПРАВИЛА ЗА ОПРЕДЕЛЯНЕ И ИЗВЪРШВАНЕ НА ФИНАНСОВИ КОРЕКЦИИ ПО ПТП**

**Изготвени съгласно чл. 70-77, Раздел ІІІ „Администриране на нередности и извършване на финансови корекции от Закона за управление на средствата от Европейските фондове при споделено управление (****ЗУСЕФСУ)**

**1.** Чрез извършването на финансови корекции се отменя предоставената по глава трета от ЗУСЕФСУ, финансова подкрепа със средства от ЕФСУ или се намалява размерът на изразходваните средства – допустими разходи по проект, с цел да се постигне или възстанови ситуацията, при която всички разходи, сертифицирани пред Европейската комисия, са в съответствие с приложимото право на Европейския съюз и българското законодателство.

**2.** Правилата се прилагат при констатиране на нарушения при:

2.1. възлагане на обществени поръчки по реда на Закона за обществените поръчки по проекти, съфинансирани със средства от ПТП;

2.2. възлагане на договори по реда на чл.49-54, Глава четвърта „Специални правила за определяне на изпълнител от бенефициенти на безвъзмездна финансова помощ“, Глава трета, Раздел ІІІ „Директно предоставяне на безвъзмездна финансова помощ“ от ЗУСЕФСУ и Постановление № 160 на Министерския съвет от 01.07.2016 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските структурни и инвестиционни фондове;

2.3. изпълнението на сключените от бенефициентите договори, възложени по реда на т. 2.1. или 2.2. или чрез директно възлагане;

2.4. предоставена безвъзмездна финансова помощ в режим на държавна или минимална помощ *(de minimis).*

**3.** Финансовите корекции се извършват на следните основания:

3.1. когато по отношение на бенефициента е налице конфликт на интереси по смисъла на чл. 61 от Регламент (ЕС) 2018/1046;

3.2. за нарушаване на правилата за държавната помощ по смисъла на чл. 107 от Договора за функционирането на Европейския съюз;

3.3. за нарушаване на принципите за добро финансово управление в съответствие с изискванията на чл. 33, чл. 36, параграф 1 и чл. 61 от Регламент (ЕС) 2018/1046;

3.4. за нарушаване на изискването за дълготрайност на операциите в случаите и в сроковете по чл. 65 от Регламент (ЕС) 2021/1060;

3.5. за проекта или за част от него не е налична одитна следа и/или аналитично отчитане на разходите в поддържаната от бенефициента счетоводна система;

3.6. за неизпълнение на мерките за видимост, прозрачност и комуникация, задължителни за бенефициентите;

3.7. за неизпълнение на одобрени индикатори;

3.8. при постъпили инцидентни приходи във връзка с изпълнението на проекта;

3.9. за нередност, съставляваща нарушение на правилата за определяне на изпълнител по глава четвърта, извършено чрез действие или бездействие от страна на бенефициента, което има или би имало за последица нанасянето на вреда на средства от ЕФСУ;

3.10. за друго нарушение на приложимото право на Европейския съюз и/или българското законодателство и/или сключените между държавите договори, ратифицирани, обнародвани и влезли в сила за Република България по програмите за европейско териториално сътрудничество, извършено чрез действие или бездействие от страна на бенефициента, което има или би имало за последица нанасянето на вреда на средства от ЕФСУ.

**4.** Редът за извършване на финансови корекции (с изключение на случаите на неправомерно предоставена държавна помощ, за които е постановено Решение от ЕК) е, както следва:

4.1. УО на ПТП уведомява чрез Информационната система за управление и наблюдение на средствата от Европейските структурни и инвестиционни фондове (ИСУН) бенефициента за съществуващо съмнение за нарушение, даващо основание да се стартира процедура за определяне на финансова корекция, като посочва категорията нарушение, нормативните разпоредби, които са нарушени, и мотивира избрания метод за определяне на корекцията, правния характер на нередността и размера на финансовата корекция, съгласно действащата нормативна уредба.

4.2. В срок до 14 дни от момента на изпращане на изявлението по т. 4.1 в ИСУН, бенефициентът може да представи своите възражения, по основателността и размера на финансовата корекция и при необходимост – да приложи доказателства чрез ИСУН.

4.3. В едномесечен срок от представянето на възраженията по т. 4.2. финансовата корекция се определя по основание и размер с мотивирано решение на ръководителя на управляващия орган, одобрил проекта, което се съобщава на бенефициента чрез ИСУН.

4.4. В случай, че възражението на бенефициента бъде прието частично, размерът на финансовата корекция и основанието й се коригират, с мотивирано решение на ръководителя на управляващия орган, одобрил проекта, в срока по т. 4.3. Решението се съобщава на бенефициента чрез ИСУН.

4.5. В случай, че възражението на бенефициента бъде прието изцяло с мотивирано решение на ръководителя на управляващия орган, одобрил проекта, процедурата за определяне на финансова корекция се прекратява. Решението се съобщава на бенефициента чрез ИСУН.

**4а.** Възстановяването на неправомерно предоставена държавна помощ се извършва въз основа на решение на ЕК по реда на Глава шеста от Закона за държавните помощи.

**4б.** Установяването на неправомерно предоставена минимална помощ приключва с издаване на акт за установяване на публичното вземане на основание чл. 37 от Закона за държавните помощи.

**5.** УО на ПТП извършва финансова корекция от плащания по проекта, в които са включени засегнатите от нарушението разходи. Когато решението за определяне на финансовата корекция е издадено след съответното плащане, финансовата корекция се извършва чрез доброволно изпълнение от страна на бенефициента в 14-дневен срок. След изтичане на срока за доброволно плащане финансовата корекция се извършва от следващо плащане по проекта заедно с дължимите лихви за просрочие, а когато това е неприложимо – чрез упражняване на права по дадените от бенефициента обезпечения по чл. 61, ал. 2 от ЗУСЕФСУ.

**6**. Когато финансовите корекции, определени на бенефициенти – бюджетни организации по смисъла на § 1, т. 5 от допълнителните разпоредби на Закона за публичните финанси, не са възстановени от съответния бенефициент по реда на т. 5, те подлежат на възстановяване от съответните бюджети на първостепенните разпоредители с бюджет, разпоредителите с бюджет по чл. 11, ал. 9 от Закона за публичните финанси или от бюджетните организации по чл. 13, ал. 4 от същия закон, в чиято структура е бенефициентът, по ред и начин, определени в нормативния акт по чл. 7, ал. 4, т. 4 от ЗУСЕФСУ.

**7.** При невъзстановяване по реда на т. 5 и т. 6 на финансови корекции, определени на бенефициенти – бюджетни организации, може да се приложи разпоредбата на чл. 106 от Закона за публичните финанси.

**8.** След окончателното плащане по проект неизвършените финансови корекции като публично вземане съгласно чл. 162, ал. 2, т. 8 от Данъчно-осигурителния процесуален кодекс (ДOПК), както и решения на Европейската комисия за възстановяване на неправомерно предоставена държавна помощ съгласно чл. 162, ал. 2, т. 6 от ДОПК се събират по реда на ДОПК.

**9.** УО на ПТП предприема действия, съгласно действащата нормативна уредба за преразглеждане на извършената финансова корекция, когато при проверка на Счетоводния или Одитния орган се установи, че извършената финансова корекция е в завишен размер или не е следвало да бъде извършвана.

**10.** УО на ПТП предприема действия, съгласно действащата нормативна уредба за преразглеждане на извършената финансова корекция, когато при проверка на Счетоводния или Одитния орган се установи, че извършената финансова корекция е в занижен размер. В този случай УО на ПТП предприема действия за възстановяване от страна на бенефициента на неправомерно изплатените суми.